UPRS Sklep I U 341/2024-17
Sodna praksa Upravnega sodišča, 2025-01-23

upravni spor - procesna predpostavka - neplačilo sodne takse - ustavitev postopka

Skladno z opozorilom sodišča v sklepu I U 341/2024-3(k) z dne 8. 5. 2024 je rok za plačilo sodne takse začel teči naslednji dan po vročitvi tega sklepa. Sklep je bil tožniku vročen 15. 5. 2024, 15-dnevni rok za plačilo sodne takse pa se je iztekel 30. 5. 2024. Iz uradnega zaznamka uradne osebe izhaja, da taksa za tožbo do dne 23. 1. 2025 ni bila plačana.

II. Tožeča stranka sama trpi svoje stroške postopka.

1. Tožnik je 17. 2. 2024 vložil tožbo zoper odločbo Odvetniške zbornice Slovenije št. 899/2021 z dne 14. 11. 2023.

2. V skladu s prvim odstavkom 105.a člena Zakona o pravdnem postopku (v nadaljevanju ZPP) v zvezi s prvim odstavkom 22. člena Zakona o upravnem sporu (v nadaljevanju ZUS-1) mora biti ob vložitvi tožbe plačana sodna taksa po tar. št. 6111 Zakona o sodnih taksah (ZST-1) v znesku 148,00 EUR. Sodne takse so namreč z zakonom predpisane obvezne dajatve, ki jih mora plačati tisti, ki predlaga uvedbo postopka ali opravo posameznega dejanja (prvi odstavek 3. člena ZST-1). Taksna obveznost nastane za vsak postopek, ki ga vodi sodišče, ob vložitvi tožbe (1. točka prvega odstavka 5. člena ZST-1).

3. Sodna taksa ob vložitvi tožbe ni bila plačana. Zato je sodišče izdalo plačilni nalog I U 341/2024-3 z dne 20. 2. 2024, s katerim je tožniku naložilo plačilo sodne takse za tožbo v znesku 148,00 EUR v roku 15 dni. Ob tem ga je tudi opozorilo na pravne posledice, ki sledijo neplačilu sodne takse v postavljenem roku. Zoper navedeni plačilni nalog je tožnik vložil ugovor, ki ga je naslovno sodišče s sklepom I U 341/2024-5 z dne 7. 5. 2024 na podlagi tretjega odstavka 34.a člena ZST-1 zavrnilo. Hkrati je tožnik vložil tudi predlog za oprostitev, odlog oziroma obročno plačilo sodne takse, ki ga je naslovno sodišče s sklepom I U 341/2024-3(k) z dne 8. 5. 2024 na podlagi petega odstavka 108. člena ZPP v zvezi s tretjim odstavkom 12. člena ZST-1 zavrglo. Ob tem ga je v izogib pravnim posledicam iz tretjega odstavka 105.a člena ZPP v zvezi s prvim odstavkom 22. člena ZUS-1 opozorilo na dolžnost plačila sodne takse po že posredovanem plačilnem nalogu I U 341/2024-3 z dne 20. 2. 2024, ki jo mora plačati v roku 15 dni od vročitve tega sklepa. Tožnik je 30. 5. 2024 vložil pritožbo zoper sklep I U 341/2024-5 z dne 7. 5. 2024 in zoper sklep I U 341/2024-3(k) z dne 8. 5. 2024.

4. Naslovno sodišče je pritožbo zoper sklep I U 341/2024-5 z dne 7. 5. 2024 s sklepom I U 341/2024-7 z dne 18. 7. 2024 na podlagi prvega odstavka 82. člena ZUS-1 zavrglo, pritožbo zoper sklep I U 341/2024-3(k) z dne 8. 5. 2024 pa je s sklepom I U 341/2024-7(k) z dne 17. 7. 2024 na podlagi petega odstavka 108. člena ZPP v zvezi s tretjim odstavkom 12. člena ZST-1 zavrglo.

5. Dne 2. 9. 2024 je tožnik vložil pritožbo zoper I. točko izreka sklepa I U 341/2024-7(k) z dne 17. 7. 2024 in sklep I U 341/2024-7 z dne 18. 7. 1014, ki jo je Vrhovno sodišče Republike Slovenije na podlagi prvega odstavka 346. člena ZPP kot prepozno zavrglo.

6. Skladno z opozorilom sodišča v sklepu I U 341/2024-3(k) z dne 8. 5. 2024 je rok za plačilo sodne takse začel teči naslednji dan po vročitvi tega sklepa. Sklep je bil tožniku vročen 15. 5. 2024 (glej vročilnico pripeto k sklepu I U 341/2024-5 z dne 7. 5. 2024), 15-dnevni rok za plačilo sodne takse pa se je iztekel 30. 5. 2024.

7. Iz uradnega zaznamka uradne osebe izhaja, da taksa za tožbo do dne 23. 1. 2025 ni bila plačana. Ker tožnik v 15-dnevnem roku sodne takse ni plačal, niti niso podani pogoji za oprostitev, odlog ali obročno plačilo sodne takse, se glede na tretji odstavek 105.a člena ZPP v zvezi s prvim odstavkom 22. člena ZUS-1 šteje, da je tožbo umaknil. Zato je sodišče postopek ustavilo na podlagi drugega odstavka 34. člena ZUS-1.

8. Izrek o stroških temelji na določbi četrtega odstavka 25. člena ZUS-1, po kateri trpi vsaka stranka svoje stroške postopka, če sodišče postopek ustavi.

Zakon o pravdnem postopku (1999) - ZPP  - člen 105a, 105a/3

Zakon o upravnem sporu (2006) - ZUS-1  - člen 34, 34/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.